b'\n_START_ARTICLE_\nHaljala kihelkond\n_START_SECTION_\nPiirkonna ajalugu\n_START_PARAGRAPH_\nHaljala kirikukihelkond asutati 13. sajandi algul Repeli muinaskihelkonna p\xc3\xb5hja- ja idaosade baasil. Esimest korda on kihelkonda mainitud 1241. aastal, mil Taani hindamisraamat loetleb 35 Haljala kihelkonna k\xc3\xbcla, teiste seas Haljala (Halelae). _NEWLINE_16. sajandi l\xc3\xb5pul oli Haljala l\xc3\xbchikest aega Viru-Jaagupi ja 17. sajandi esimesel veerandil Kadrina kihelkonnaga \xc3\xbchendatud._NEWLINE_Kihelkonnakirikuks oli Haljala P\xc3\xbcha Mauritiuse kirik, kihelkonnas oli ka neli abikirikut: Toolse, K\xc3\xa4smu, Pihlasp\xc3\xa4\xc3\xa4 ja Vainop\xc3\xa4\xc3\xa4. Toolse kabel h\xc3\xa4vis 17. sajandi l\xc3\xb5pul. Pihlasp\xc3\xa4\xc3\xa4le oli kabel ehitatud 1673. aastal, kuid p\xc3\xa4rast oli lagunenud. H\xc3\xa4vinud Pihlasp\xc3\xa4\xc3\xa4 kabeli asemele ehitas Sagadi m\xc3\xb5isnik Eduard von Fock Eskusse aastal 1845 kivist kiriku._NEWLINE_1687. aastal asutatud Haljala kool on kogu Virumaa vanim.\n_START_SECTION_\nKihelkonna alad t\xc3\xa4nap\xc3\xa4eval\n_START_PARAGRAPH_\nKihelkonna alad j\xc3\xa4\xc3\xa4vad t\xc3\xa4nap\xc3\xa4eval tervikuna L\xc3\xa4\xc3\xa4ne-Viru maakonna koosseisu. Kihelkonna kesk- ja l\xc3\xb5unapoolsed osad umbes 45% ulatuses moodustavad Haljala valla. P\xc3\xb5hjapoolsed osad vastu Soome lahte moodustavad Vihula valla idapoolse osa. V\xc3\xa4ike kagupoolne ala kuulub Viru-Nigula valda ning v\xc3\xa4ike l\xc3\xb5unapoolne ala Rakvere valda. V\xc3\xa4ike idapoolne t\xc3\xbckike kihelkonnast kuulub S\xc3\xb5meru valla l\xc3\xa4\xc3\xa4neserva. Pikk kihelkonna l\xc3\xa4\xc3\xa4nesopp kuulub Kadrina valda.'